钦定古今图书集成/历象汇编/庶征典/第163卷 > 王充论衡 > 《请宫中眼花浪见不得辄奏表》褚遂良
## 钦定古今图书集成/历象汇编/庶征典/第163卷 > 王充论衡 > 《请宫中眼花浪见不得辄奏表》褚遂良

臣遂良言：“圣人之于鬼神也，闻之而不独信，知之而
不专恃。是以颛顼依于鬼神，制之以正，不惧惊异，增
修仁德；孔子不语怪力乱神。伏惟陛下气盖区中，威
移海外，拥百万之阵，顿九夷之颡。自书史所载，未之
前闻。夫人欢乐则意气高，悲哀则胆力少，自不可信
兹讹惑，转移常操。而宫中嫔列，谓之妇人，恇弱周章”，
眼花浪见，更相恐惧，气一动志，虽有孟贲壮勇，孔、翟
精诚，终不免听之心疑，闻之意动，变异之来，具诸前
志。自须制之以贞正，厉之以安静，谓之谓吉则变，谓
之为祥则嘉。臣愚见宜敕宫中，眼花浪见，不得报吉；
傍人更相恐动，亦不得专辄奏闻。如此而不安然，臣
受死罪。谨录前载所见，皆为吉庆，具别状以闻。